**ELŐTERJESZTÉS**

Tiszavasvári Város Önkormányzata Képviselő-testületének

2017. március 23-án

tartandó ülésére

Az előterjesztés tárgya: **Az önkormányzati képviselők tiszteletdíjának megállapításáról**

Iktatószám: 901-7/2017

Melléklet: nincs

A napirend előterjesztője: Badics Ildikó jegyző

Az előterjesztést készítette: Fenyvesi-Nagy Emese köztisztviselő

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.22 és 1.24 pontja alapján |
|  |  |

Az ülésre meghívni javasolt szervek, személyek:

|  |  |
| --- | --- |
|  |  |

Egyéb megjegyzés:

……………………………………………………………………………………………………………………………………………………………………………………

Tiszavasvári, 2017. március 13.

 **Fenyvesi-Nagy Emese**

 **témafelelős**

**Tiszavasvári Város Jegyzőjétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

Témafelelős: Fenyvesi-Nagy Emese

**ELŐTERJESZTÉS**

**- a Képviselő-testülethez -**

**Az önkormányzati képviselők tiszteletdíjának megállapításáról**

**Tisztelt Képviselő-testület!**

A 2011. évi CLXXXIX. törvény (a továbbiakban: Mötv.) 35. § (1) bekezdése alapján *a képviselő-testület az önkormányzati képviselőnek, a bizottsági elnöknek, a bizottság tagjának, a tanácsnoknak rendeletében meghatározott tiszteletdíjat, természetbeni juttatást állapíthat meg.*

A Tiszavasvári Város Önkormányzatánál 45/2014. (XII.22.) az önkormányzati képviselők tiszteletdíjáról szóló rendelet 2015. január 1-jétől hatályos, amely 2. § (1)-(2) *alapján a képviselő e tisztségéből eredő feladatainak ellátásáért havonta bruttó 50 000 Ft összegű tiszteletdíjra jogosult (alapdíj), valamint a bizottságok elnökeit tiszteletdíjként – az alapdíjon felül – havonta bruttó 5000 Ft illeti meg*.

Az önkormányzati képviselő tiszteletdíjainak megállapítása nem veszélyeztetheti az önkormányzat kötelező feladatai ellátását. Amennyiben az önkormányzati képviselő egyben a bizottság elnöke, számára magasabb összegű tiszteletdíj is megállapítható. Önkormányzatunk esetében az alpolgármestereken kívül minden képviselő tagja bizottságnak, ugyanakkor a bizottságoknak csak képviselő tagjaik vannak.

Tisztelt Képviselő-testület, polgármester úr az alpolgármesterek tiszteletdíjairól szóló előterjesztésében jelezte, hogy indokoltnak tartja a képviselői tiszteletdíj emelését. Ezért javaslom, hogy a képviselőknek valamint a bizottság elnökének egységesen **20%-al emelkedjen** a tiszteletdíja 2017. április 1-jétől.

Amennyiben 2017. április 1-jétől a tiszteletdíj 20%-os emelését elfogadja a képviselő-testület, úgy a 45/2014. (XII.22.) az önkormányzati képviselők tiszteletdíjáról szóló rendelet módosításra kerülne.

A tiszteletdíj mértékét a **képviselő esetén bruttó 60.000 Ft/hó** összegben és **bizottság elnöke esetében bruttó 66.000 Ft/hó** összegben javaslom megállapítani.

Ezek alapján Önkormányzatunk kiadása 2017. évben várhatóan bruttó 4.968.000 Ft tiszteletdíj és 983.664 Ft szociális hozzájárulási adó. (A kalkuláció során 9 fő képviselő 9 hónapra lett figyelembe véve.)

*Az Mötv. 35. § (4) az önkormányzati képviselő tiszteletdíja és egyéb juttatása közérdekből nyilvános adat.*

**A rendelet megalkotásának előzetes hatásvizsgálata:**

A jogalkotásról szóló 2010. évi CXXX. törvény (továbbiakban: JAT) 17.§ (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a testületet tájékoztatni kell.

A JAT 17.§ (2) bekezdése szerint a hatásvizsgálat során vizsgálni kell:

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

**Előzetes hatásvizsgálat**

**Az önkormányzati képviselők tiszteletdíjáról szóló rendelet módosításának várható következményeiről – az előzetes hatásvizsgálat tükrében – az alábbi tájékoztatást adom:**

**A rendelet megalkotásának valamennyi jelentősnek ítélt hatása, különösen:**

**1. Társadalmi, gazdasági, költségvetési hatása:**

Társadalmi hatása nincs. Gazdasági, költségvetési hatása az, hogy ezzel nő az önkormányzat költségvetési kiadásainak összege.

**2. Környezeti és egészségi következményei:**

Környezeti és egészségi következménye nincs.

**3. Az adminisztratív terheket befolyásoló hatása:**

Az adminisztratív terheket kismértékben növeli a Polgármesteri Hivatalban.

**4. A jogszabály megalkotásának szükségessége, a jogalkotás elmaradásának várható következményei:**

A jogszabály megalkotására kötelezettség nincs, annak elmaradása hátrányos következménnyel nem jár az önkormányzat számára.

**5. A jogszabály alkalmazásához szükséges személyi, szervezeti, tárgyi és pénzügyi feltételek:**

Személyi és tárgyi feltételek adottak a jogszabály alkalmazásához.

Az önkormányzati rendeletekhez indokolási kötelezettség is társul. Az indokolásban a jogszabály előkészítőjének feladata azoknak a társadalmi, gazdasági, szakmai okoknak és céloknak a bemutatása, amelyek a szabályozást szükségessé teszik. Az indokolásban ismertetni kell a jogi szabályozás várható hatását is.

Kérem a Tisztelt Képviselő-testületet a fentiek figyelembevételével az előterjesztés megtárgyalására és a rendelet módosításának elfogadására.

Tiszavasvári, 2017. március 13.

 **Badics Ildikó**

 **jegyző**

**RENDELETTERVEZET**

**Tiszavasvári Város Önkormányzata Képviselő-testületének**

**..…/2017. (III.24.) rendelete**

**az önkormányzati képviselők tiszteletdíjáról szóló 45/2014. (XII.22.) módosításáról**

Tiszavasvári Város Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában biztosított felhatalmazás alapján, a Tiszavasvári Város Önkormányzata Képviselő-testülete szervezeti és működési szabályzatáról szóló 35/2014. (XI.28.) önkormányzati rendelet 4. melléklet 1.22 és az 1.24. pontja által biztosított véleményezési jogkörében illetékes Pénzügyi és Ügyrendi Bizottság véleményének kikérésével- a következőket rendeli el:

**1. §** Az önkormányzati képviselők tiszteletdíjáról szóló 45/2014. (XII.22.) rendelet 2. § (1)-(2) bekezdése helyére a következő rendelkezés lép:

„ 2. § (1) A képviselő e tisztségéből eredő feladatainak ellátásáért havonta bruttó 60 000 Ft összegű tiszteletdíjra jogosult. (alapdíj)

(2) A bizottságok elnökeit tiszteletdíjként – az alapdíjon felül – havonta bruttó 6000 Ft illeti meg.”

**2. §** (1) Ez a rendelet 2017. április 1. napján lép hatályba.

Tiszavasvári, 2017. március 23.

 **Dr. Fülöp Erik Badics Ildikó**

 **polgármester jegyző**

**A rendelet kihirdetve: 2017. március 24.**

 **Badics Ildikó**

 **jegyző**

**Indokolás**

**Tiszavasvári Város Önkormányzata Képviselő-testületének**

**…../2017. (III.24.) rendelete**

 **az önkormányzati képviselők tiszteletdíjáról szóló 45/2014.(XII.22.) módosításáról**

**Általános indokolás**

A Mötv. 143.§ (4) f) pontja alapján a helyi önkormányzat képviselő-testülete rendeletben határozza meg az önkormányzati képviselőnek, a bizottsági elnöknek és tagnak járó tiszteletdíjat.

**Részletes indokolás**

**1. §-hoz**

Meghatározza a kifizetendő tiszteletdíjak mértékét.

**2. §-hoz**

A rendelet hatályba lépéséről rendelkezik.